E va indevant la rubriche di Franco Juri, screade sul numar di Març dal nestri gjornâl.
Il nestri gnûf colaboradôr al è nassût a Cjaudistrie (Koper) in Slovenie/Jugoslavie intal 1956 di pari furlan e mari cravuate. Gjornalist e vignetist satiric, diplomatic, ex parlamentâr sloven, al colabore cun testadis slovenis e talianis. Intai Agns ’80 e ’90 si è interessât di dirits umans e al è stât deputât intal prin Parlament di Lubiane elet in maniere democratiche. Dopo la indipendence de Slovenie, intai guviers di Janez Drnovšek, al à vût incarghis impuartantis inte diplomazie dal so Paîs: ambassadôr in Spagne e a Cuba, e segretari di Stât ai Afârs forescj. (par savê di plui su Franco Juri, lait a lei La Patrie dal Friûl, n. 7 dal Lui dal 2011) https://www.lapatriedalfriul.org/?p=7146
***
Fin cualchi an fa, la Slovenie e vignive piturade come situazion esemplâr, di sucès, esibide tant che une rose te asule di une Europe che e cjale, di mari amorevule, viers i Balcans. L’incjantament cumò si sfante; la crisi politiche risultade di chê economiche e des sieltis ‘Merkelianis’ – fatis sedi dal guvier di centridiestre, vuidât di Janez Janša che, in tiermins plui lizêrs, dal guvier precedent di centriçampe di Borut Pahor – e cjape conotâts par tancj aspiets preocupants ma che in fonts e riflet dal dut, intun spazi piçul e intun senari incestuôs dal pont di viste politic, i obietîfs de ‘rivoluzion’ conservadore e neoliberiste in cors te Union Europeane.
In tiermins di parametris economics e sociâi, la Slovenie no je la Grecie. Intai ultins vincj agns no je stade nancje part di chê ‘gnove Europe’ ex sovietiche che par fâ i conts cul passât comunist e veve optât par modei economics capitaliscj in maniere brutâl, e cence nissun dûl pal stât sociâl e pe tutele dai dirits sindacâi, piturâts tant che un scoi pericolôs pal disvilup e pe prosperitât. La Slovenie e veve mantignût invezit la vuardie alte, introdusint lis regulis di marcjât in maniere graduâl, cence aplicâ modei masse liberiscj e mantignint un nivel invidiabil di benstâ sociâl, che tancj a àn judicât ‘scandinâf’. La privatizazion e je stade fate in tiermins seletîfs che a àn escludût lis grandis societâts statâls, lis infrastruturis, la scuele e la sanitât.
Ma se chest al à permetût il mantigniment di une struture publiche che e ten impins il stât sociâl e une cierte ecuitât pai citadins, la aplicazion di chel che al ven definît ”l’interès nazionâl” ancje inte privatizazion – e che in tiermins puars al vûl dî il mantigniment dal capitâl privât in mans slovenis – al à gjenerât ancje fenomens di clientelisim politic e finanziari, e coruzion difondude. Tantis aziendis publichis a son passadis cussì intes mans di managers nazionâls cence scrupui, ex diretôrs di impresis publichis leâts a cheste o a chê opzion politiche, ma ancje politics e ex ministris, che cui credits agjevolâts e spes cence nissune garanzie ufierte des bancjis statâls, su la base des amiciziis e influencis politichis – e ancje midiant dai vantaçs di jessi insiders – a àn cuistât il grues des azions, dant il vie a speculazions deleteriis che a àn puartât spes ae ruvine o a une svendite strumentâl, a gnûfs proprietaris forescj, di impresis un timp sanis e afermadis ancje sul marcjât internazionâl. Ai voi de opinion publiche la politiche, e cun cheste la stesse democrazie parlamentâr, e je simpri plui calcolade tant che une infrastruture al servizi de coruzion e dal clientelisim. Di chest e je vignude la lavine antipolitiche dai ultins mês che e je daûr a puartâ in place miârs di slovens rabiâts..
(Al va indevant sul prossim numar).
✒ Franco Juri
SLOVENIE. Cemût mai ancje la Slovenie?............
E va indevant la rubriche di Franco Juri, screade sul numar di Març dal nestri gjornâl.
fur_Latn fur_Latn unk fur_Latn fur_Latn fur_Latn fur_Latn jav_Latn fur_Latn fur_Latn